**Simon Holmström** (s. 24. toukokuuta 2001 Tranås, Ruotsi) on ruotsalainen jääkiekkoilija, joka pelaa NHL-seura New York Islandersin organisaatiossa. Hän pelannee lähinnä AHL-joukkue Bridgeport Sound Tigersissa. Hän on pelipaikaltaan oikea laitahyökkääjä. Islanders varasi Holmströmin ensimmäisellä kierroksella 23. pelaajana NHL:n varaustilaisuudessa 2019.

Ura
---

### Seuraura

Holmström on Tranås AIF:n kasvatti. Hän oli kaudella 2014–2015 seuran U16-junioreiden paras syöttäjä 14 syöttöpisteellään. Kaudeksi 2015–2016 Holmström siirtyi HV71:n U16-junioreihin. Hän voitti kauden päätteeksi U16 SM:n mestaruuden. Kaudella 2016–2017 Holmström nousi joukkueen varakapteeniksi. Hän voitti tehoilla 14+16=30 HV71:n sisäisen piste- ja maalipörssin sekä jakoi sisäisen syöttöpörssin voiton Kevin Petterssonin kanssa. Samalla kaudella Holmström jakoi seuran J18-junioreiden sisäisen tehotilaston voiton Emil Malysjevin kanssa lukemalla +11.

Kauden 2017–2018 Holmström pelasi suurimmaksi osaksi HV71:n J20-junioreissa, joita valmensi hänen isänsä Jonas Holmström. Simon Holmström teki J20 SuperElitin runkosarjassa 28 ottelussa tehot 11+19=30, joilla hän oli koko sarjan tehokkain U17-ikäinen pelaaja. Pudotuspeleissä Holmström oli joukkueen paras syöttäjä seitsemällä syöttöpisteellään. Hän voitti kauden päätteeksi SuperElitin mestaruuden. Holmström sai kauden aikana tililleen myös ensimmäisen SHL-ottelunsa vain 16-vuotiaana 19. joulukuuta 2017 Luleå HF:ää vastaan. Hän jäi ottelussa kuitenkin ilman peliaikaa. Kesällä 2018 Holmströmille suoritettiin lonkkaleikkaus, joka piti hänet sivussa lokakuulle saakka. Holmström pelasi kauden ainoaksi jääneen SHL-ottelunsa 3. marraskuuta 2018 Timrå IK:ta vastaan, jolloin hän sai myös ensimmäiset jääaikansa liigassa ja pelasi ottelussa 7.58 minuuttia. Holmström pelasi myös seitsemän ottelua HV71:n J20-junioreissa, kunnes hän joutui joulukuussa loppuvuodeksi sivuun peukalomurtuman vuoksi. Holmström palasi kaukaloihin tammikuussa 2019, mutta Holmström kuitenkin joutui päävamman vuoksi sivuun pelatessaan alle 18-vuotiaiden viiden maan turnauksessa Venäjällä. Hän kuitenkin kuntoutui pian HV71:n J20-joukkueen vahvuuteen.

New York Islanders varasi Holmströmin ensimmäisellä kierroksella 23. pelaajana NHL:n varaustilaisuudessa 2019. Jo heinäkuussa hän teki seuran kanssa kolmivuotisen tulokassopimuksen. Holmström pelasi kauden 2019–2020 kokonaan AHL-joukkue Bridgeport Sound Tigersissa, jossa hän pelasi 46 runkosarjaottelua tehopistein 8+7=15, kunnes koronaviruspandemia keskeytti päätti AHL-kauden maaliskuussa 2020. Elokuussa Islanders lainasi Holmströmin toistaiseksi voimassa olevalla sopimuksella kotimaansa toiseksi korkeimmalle sarjatasolle HockeyAllsvenskan-joukkue HC Vita Hästeniin. Hän pelasi siellä 11 runkosarjaottelua tehopistein 1+1=2, kunnes marraskuussa Holmströmin lainasopimus vahvistettiin päättyneeksi, kun hänet oli nimetty Ruotsin alle 20-vuotiaiden MM-leiriryhmään. Islanders kutsui Holmströmin myös palaamaan organisaatioonsa turnauksen jälkeen.

### Maajoukkueura

Holmström pelasi alle 20-vuotiaiden MM-kilpailuissa vuonna 2021. Hän jakoi viidellä syöttöpisteellään Ruotsin sisäisen syöttöpörssin voiton Victor Söderströmin kanssa. He jakoivat joukkueen sisäisen pistepörssin voiton Noel Gunlerin ja Lucas Raymondin kanssa. Holmström pelasi myös alle 18-vuotiaiden MM-kilpailuissa vuonna 2019, jolloin hän voitti maailmanmestaruuden. Yhteensä Holmström on pelannut 27 poikien maaottelua.

Muuta
-----

Holmströmin isä Jonas pelasi omalla urallaan hyökkääjänä Ruotsin alemmissa sarjoissa. Hän toimii nykyään HV71:n SHL-joukkueen apuvalmentajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | HV71 | SuperElit | 28 | 11 | 19 | 30 | 6 | 6 | 1 | 7 | 8 | 2 |
|  | HV71 | SHL | 1 | 0 | 0 | 0 | 0 | – | – | – | – | – |
| 2018–2019 | HV71 | SuperElit | 21 | 7 | 13 | 20 | 10 | 3 | 1 | 2 | 3 | 2 | U18 | 7 | 3 | 3 | 6 | 0 |
|  | HV71 | SHL | 1 | 0 | 0 | 0 | 0 | – | – | – | – | – |
| 2019–2020 | Bridgeport Sound Tigers | AHL | 46 | 8 | 7 | 15 | 6 | – | – | – | – | – |
| 2020–2021 | HC Vita Hästen | Allsvenskan | 11 | 1 | 1 | 2 | 2 | – | – | – | – | – | JMM | 5 | 0 | 5 | 5 | 2 |
|  | Bridgeport Sound Tigers | AHL | 24 | 4 | 3 | 7 | 4 | – | – | – | – | – |
| 2021–2022 | Bridgeport Islanders | AHL | 68 | 12 | 31 | 43 | 8 | 6 | 3 | 1 | 4 | 0 |
| 2022–2023 | New York Islanders | NHL | 50 | 6 | 3 | 9 | 0 | – | – | – | – | – |
|  | Bridgeport Islanders | AHL | 16 | 3 | 2 | 5 | 4 | – | – | – | – | – |
| 4 kautta | yhteensä | AHL | 154 | 27 | 43 | 70 | 22 | 6 | 3 | 1 | 4 | 0 |
| 2 kautta | yhteensä | SHL | 2 | 0 | 0 | 0 | 0 | – | – | – | – | – |

Lähteet
-------

* Simon Holmström The Internet Hockey Databasessa (englanniksi)
* Simon Holmström Eurohockey-sivustolla (englanniksi)
* Simon Holmström *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Simon Holmström *Elite Prospects*. Everysport Media Group AB.  (englanniksi)
2. ↑  Elite Prospects - Tranås AIF U16 *eliteprospects.com*. Everysport Media Group. Viitattu 15.12.2020. (englanniksi)
3. ↑  Elite Prospects - HV71 U16 *eliteprospects.com*. Everysport Media Group. Viitattu 15.12.2020. (englanniksi)
4. ↑  Elite Prospects - HV71 J18 *eliteprospects.com*. Everysport Media Group. Viitattu 15.12.2020. (englanniksi)
5. ↑  Elite Prospects - HV71 J20 *eliteprospects.com*. Everysport Media Group. Viitattu 15.12.2020. (englanniksi)
6. ↑  Simon Holmström *SHL.se*. SHL AB. Viitattu 15.12.2020. (ruotsiksi)
7. ↑  Simon Holmström *SHL.se*. SHL AB. Viitattu 15.12.2020. (ruotsiksi)
8. ↑  Hedlund, Christoffer: How Simon Holmström Navigated an Injury-Riddled Season to Remain One of the Draft’s Most Interesting Prospects *eprinkside.com*.  12.6.2019. SHL AB. Viitattu 15.12.2020. (englanniksi)
9. ↑  Holmstrom Agrees to Three-Year Entry-Level Contract *nhl.com/islanders*.  15.7.2019. New York Islanders. Viitattu 15.12.2020. (englanniksi)
10. ↑  Isles Day to Day: Simon Holmstrom Loaned to Vita Hästen HC *nhl.com/islanders*.  28.8.2020. New York Islanders. Viitattu 15.12.2020. (englanniksi)
11. ↑  Olsson, Mikael: Simon Holmström lämnar Vita Hästen *vitahasten.se*.  24.11.2020. Vita Hästen Ishockey AB. Viitattu 15.12.2020. (ruotsiksi)
12. ↑  Elite Prospects - Sweden U20 *eliteprospects.com*. Everysport Media Group. Viitattu 7.1.2021. (englanniksi)
13. ↑  Jonas Holmström *Elite Prospects*. Everysport Media Group AB.  (englanniksi)